
ŠALČININKŲ R. DIEVENIŠKIŲ „RYTO“ GIMNAZIJOS
ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO TVARKOS APRAŠAS

I SKYRIUS
BENDROSIOS NUOSTATOS

1. Šalčininkų r. Dieveniškių „Ryto“ gimnazijos asmeninių mobiliųjų telefonų ir kitų galinių įrenginių (toliau kartu – asmeniniai informacinių technologijų įrenginiai) naudojimo tvarkos aprašas (toliau – Tvarka) apibrėžia mokinių, mokytojų, švietimo pagalbos specialistų ir kitų darbuotojų asmeninių mobiliųjų telefonų ir kitų galinių įrenginių (informacijai priimti ir (arba) perduoti skirtų įrenginių, tokių kaip išmanieji telefonai, planšetiniai ir nešiojamieji kompiuteriai, išmanieji laikrodžiai, ausinukai ir kt., ar jų dalių, tiesiogiai ar netiesiogiai bet kokiomis priemonėmis prijungiamų prie viešųjų elektroninių ryšių tinklų) naudojimo Šalčininkų r. Dieveniškių „Ryto“ gimnazijoje (toliau – gimnazija) tvarką.
2. Tvarka parengta vadovaujantis Mokinių asmeninių mobiliųjų telefonų ir kitų galinių įrenginių naudojimo ikimokyklinio ugdymo ir bendrojo ugdymo mokykloje rekomendacijų, patvirtintų Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V807/V-726, 2026 m. liepos 15 d. suvestine redakcija.
3. Tvarkos paskirtis: 
3.1. ugdyti atsakingo ir sąmoningo technologinių įrenginių naudojimo įgūdžius;
3.2. sumažinti žalos mokinių sveikatai riziką, irzlumą, atsirandantį vaikus atitraukus nuo  mobiliųjų įrenginių, negebėjimą koncentruoti dėmesio;  
3.3. vykdyti priklausomybės nuo mobiliųjų įrenginių prevenciją;
3.4. užtikrinti saugią, ugdymui palankią gimnazijos aplinką.

II SKYRIUS
MOKINIŲ ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO GIMNAZIJOJE RIBOJIMO ATVEJAI IR IŠIMTYS

4. Mokiniai negali naudotis asmeniniais informacinių technologijų įrenginiais prieš pamokas, pamokų ir pertraukų, neformaliųjų užsiėmimų, renginių, edukacijų ir kitų ugdomųjų veiklų metu gimnazijoje bei jos teritorijoje ir kitose aplinkose, išskyrus šiuos atvejus:
4.1. I–IV g klasėse, siekiant numatytų ugdymo tikslų, mokytojo ar švietimo pagalbos specialisto iniciatyva pamokoje ar ne gimnazijos aplinkoje organizuojamos veiklos, kuriai atlikti reikalingi asmeniniai informacinių technologijų įrenginiai, metu;
4.2. užtikrinant mokymosi sąlygas mokiniams, kuriems dėl jų sveikatos ar kitų objektyvių aplinkybių reikalinga naudotis asmeniniais informacinių technologijų įrenginiais (šiuo atveju mokinio tėvai (globėjai, rūpintojai)  raštu kreipiasi į gimnazijos direktorių ir nurodo tikslias priežastis bei pateikia įrodymus, gimnazijos direktorius apie leidimą turėti įrenginį informuoja klasės vadovą, dalykų mokytojus, švietimo pagalbos specialistus); 
4.3. būtina nedelsiant susisiekti su tėvais (globėjais, rūpintojais) ar pagalbos tarnybomis (kiekvienu atveju išmaniojo įrenginio naudojimas turi būti suderintas su mokytoju / klasės vadovu / administracijos atstovu);
4.4. III–IV g klasių mokiniams laisvų pamokų metu siekiant mokymosi tikslų, atliekant su ugdymusi susijusias funkcijas. 
5. Mokiniai, į gimnaziją atsinešę asmeninius informacinių technologijų įrenginius, privalo išjungti jų garsą, vibravimo režimą ir laikyti kuprinėje, užrakinti daiktų saugojimo spintelėje arba padėti į tam skirtą dėžutę klasės vadovo / pamoką vedančio mokytojo klasėje. 
6. Už asmeninių informacinių technologijų įrenginių saugumą atsako patys mokiniai.


III SKYRIUS
BŪTINOJI KOMUNIKACIJA

7. Esant neatidėliotinam poreikiui susisiekti su mokiniu, tėvai (globėjai, rūpintojai) gali rašyti žinutę arba skambinti klasės vadovui / mokinį mokančiam mokytojui / socialiniam pedagogui, kuris perduoda  informaciją mokiniui. Ypatingais atvejais, nepasiekdami klasės auklėtojo ar mokytojų, tėvai (globėjai, rūpintojai) gali  kreiptis į raštinę ir administraciją mokyklos svetainėje nurodytu kontaktu (+370 380 54 440).  

IV SKYRIUS
MOKYTOJŲ IR KITŲ MOKYKLOS DARBUOTOJŲ ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO GIMNAZIJOJE RIBOJIMO ATVEJAI

8. Darbo metu asmeniniuose informacinių technologijų įrenginiuose turi būti nustatytas begarsis režimas. 
9. Pamokų, susirinkimų, posėdžių ir kitų renginių metu draudžiama naudotis asmeniniais informaciniais įrenginiais. Kai komunikacija jais būtina, mokytojai, kiti pedagoginiai darbuotojai turi išeiti į kitas gimnazijos erdves.
10. Nepedagoginiai darbuotojai asmeniniais informacinių technologijų įrenginiais gali naudotis savo nuožiūra, jei tai netrukdo ugdymo procesui ir darbo funkcijoms atlikti.
11. Pažeidusiam Tvarką darbuotojui direktoriaus įsakymu gali būti taikoma nuobauda.

V SKYRIUS
PRIEMONĖS APRAŠO ĮGYVENDIMUI UŽTIKRINTI

12. Mokiniui pažeidus asmeninių informacinių technologijų įrenginių naudojimo tvarką, mokytojui, klasės vadovui, švietimo pagalbos specialistams ir administracijos darbuotojams suteikiama teisė paimti telefoną ir:  
12.1. pirmą kartą mokiniui pažeidus Tvarką, jis įspėjamas žodžiu. Paimtas įrenginys grąžinamas pasibaigus ugdomajai veiklai; 
12.2. antrą kartą mokiniui pažeidus Tvarką mokytojas ar klasės vadovas įrašo pastabą į dienyną. Paimtas įrenginys grąžinamas pasibaigus pamokoms;
12.3. trečią kartą mokiniui pažeidus Tvarką, klasės vadovas (jam nesant socialinis pedagogas) informuoja mokinio tėvus. Mobilusis įrenginys grąžinamas tik atvykus tėvams (globėjams, rūpintojams), kurie raštu įsipareigoja užtikrinti, kad mokinys laikysis gimnazijos nustatytos tvarkos.   
12.4. Mokinys, pažeidęs Tvarką ketvirtą kartą, kartu su savo tėvais (globėjais, rūpintojais)  kviečiamas į gimnazijos Vaiko gerovės komisijos posėdį.
13. Mokiniui pažeidus Tvarką ir atsisakius atiduoti ugdymo metu naudojamą asmeninį informacinių technologijų įrenginį, mokytojas informuoja klasės vadovą (jam nesant socialinį  pedagogą ar gimnazijos administracijos atstovą), kuris informuoja tėvus (globėjus, rūpintojus) ir  kviečia atvykti į gimnaziją nedelsiant.

VI SKYRIUS
BAIGIAMOSIOS NUOSTATOS

14. Su Tvarka klasių vadovai pasirašytinai supažindina mokinius per pirmąją einamųjų mokslo metų klasės valandėlę. 
15. Mokinių tėvai (globėjai, rūpintojai) su Tvarka supažindinami per elektroninį dienyną, tėvų susirinkimų, individualių, trišalių pokalbių metu. 
16. Tvarka gali būti koreguojama pasikeitus teisės aktams ir atsižvelgus į gimnazijos savivaldos institucijų pasiūlymus.

